ትራምፕ ትማሊ ሰኑይ ብትዊተር ኣብ ዝሃቦ መግለጺ፡ "ካብዚ መወዳእታ ዘይብሉ ትርጉም-ኣልቦ ኲናት ክንወጽእ ኢና"ድሕሪ ምባል፡ "ቱርኪ፡ ኣውሮጳ፡ ኢራን፡ ዒራቕ፡ ሩስያን ኩርዳውያንን ሕጂ ነቲ ኩነታት ክፈትሕዎ ገዲፍናሎም ኣለና" ኢሉ። ንሱ፡ ምስ ፕረዚደንት ቱርኪ፡ ራጀፕ ታይፕ ኦርዶሃን፡ ብተሌፎን ድሕሪ ምዝርራቡ'ዩ ነቲ መግለጺ ሂቡ። ዋይት ሃውስ ኣብ ዝሃቦ መግለጺ ድማ፡ "ቱርኪ፡ ነቲ ኣቐዲማ ካብ ኒዊሕ እዋን መዲባቶ ዝነበረት ስርሒት ንምፍጻም ኣብ ሰሜናዊ ሶርያ ክትንቀሳቐስ ምዃና" ክልቲአን ሃገራት ከም ዝተሰማምዓ የብርህ። እዚ ኣብ ዝኾነሉ እዋን ድማ "ሓይልታት ኣመሪካ ኣብቲ ከባቢ ኣይክህልዉን'ዮም" ይብል እቲ ናይ ዋይት ሃውስ መግለጺ። ዕጡቓት ኩርዲ፡ "ብድሕሪት ምውጋእ'ዩ" ክብሉ ነቲ ውሳነ ድሕሪ ምንቃፎምን፡ ሓያል ነቐፌታ ኣብ ውሽጢ ኣሜሪካ ምስ ተሰምዐን፡ ትራምፕ ተወሳኺ መግለጺ ብትዊተር ሂቡ። "ቅድሚ ሕጂ ኢለዮ'የ፡ ንምድጋሙ ዝኣክል፡ ቱርኪ፡ ነቲ ኣነ፡ በቲ ዓብዪን መወዳድርቲ ዘይብሉን ልቦናይ፡ ዘቐመጥክዎ ደረት እንተሓሊፋ፡ ንቁጠባ ቱርኪ ምሉእ ብምሉእ ከዕንዎ'የ (ቅድሚ ሕጂ ከምኡ ገይረ'የ!..." ብምባል ኣጠንቂቑ። ኣብ ዝሓለፈ ዓመት፡ ኣብ መንጎ ኣሜሪካን ቱርክን ዝነበረ ዝምድና እናሓሽከረ ደሕሪ ምምጽኡ፡ ኣመሪካ ኣብ ልዕሊ እታ ሃገር ቁጠባዊ እገዳ ምንባራ ይዝከር። ትራምፕ፡ ድሒሩ ኣብ ዝሃቦ ቃል ድማ፡ ቱርኪ "ነቶም ናትና እንብሎም ወገናት ከተጥቅዖም የብላን" ኢሉ። ኣፈኛ ሚኒስትሪ ምክልኻል ኣሜሪካ፡ ፔንታጎን፡ ብወገኑ ኣብ ዘውጽኦ መግለጺ፡ "ክፍሊ ምክልኻል ይኹን ፕረዚደንት፡ ናይ ቱርኪ ስርሒታት ኣብ ሰሜናዊ ሶርያ ከም ዘይንድግፍ ንቱርኪ ኣነጺርና ነጊርናያ ኢና" ይብል። ይኹን እምበር፡ መራሕቲ ኮንግረስ ኣሜሪካን፡ ላዕለዎት ሰብስልጣን ምምሕዳር ትራምፕን ከይተረፉ ነቲ ስጉምቲ ብትሪ ነቒፎሞ ኣለዉ። ቱርኪ ኣብ ሶርያ እንታይ'ያ ክትገብር ትደሊ?
